台风竹节草（2025年）

台风竹节草（，國際編號：2508，聯合颱風警報中心：WP112025，菲律賓大氣地球物理和天文管理局：Emong）是2025年太平洋颱風季第8個命名个熱帶氣旋。“竹节草”箇名字是越南提供个，是一种植物。箇名字头一趟用个，取代2019年勒垃華東造成廣泛破壞个台风利奇马。

发展过程
巴士海峡里向形成
2025年7月中下旬，热带气旋韦帕横扫华南，勒垃南海到西北太平洋留下来隻活跃个季风槽，当中勒垃巴士海峡个对流云团勒垃7月22号有迹象发展成隻有闭合中心个低压区。联合台风警报中心勒垃23号凌晨2点钟对伊发布热带气旋形成警报，6個钟头过后就升格成热带低气压，热带气旋编号11W；日本气象厅亦连忙勒垃上半日9点钟做出升级。香港天文台勒垃上半天11点45分表示箇低压区正勒垃慢慢交增强，赛过勒垃形成热带气旋，三刻钟以后就拿箇系统升格成热带低气压。

当天夜到7点45分，香港天文台拿箇系统升格成热带风暴；日本气象厅亦勒垃夜里向9点钟升格，叫伊“竹节草”，国际编号2508。箇辰光，因为天气系统互相牵引抢水汽，发展变数大，大家侪认为竹节草会得先西南、后逆时针急转东北跑，重新走巴士海峡到台湾东面海丄向，主要是因为帮别個台风间个藤原效应让伊畀台风吧范斯高牵了跑。

吕宋西岸爆发
炎热海水供应交关能量，外加高空冷涡南下到台湾附近上空，竹节草个高空辐散加强，形成中心密集个云团，显著增强，甚至像是有隻台风眼。香港天文台勒垃7月24号上半天9点半表示台风竹节草增强到强热带风暴；联合台风警报中心更勒垃早浪向8点钟就提早拿竹节草升格成台风。慢交竹节草往东转，夜里向10点40分登陆菲律宾菲律宾邦阿西楠省阿格诺附近。

因为竹节草只擦过吕宋西岸就跑路哉，结构没碰着点啥地形个影响，日本气象厅就勒垃25号凌晨3点钟拿竹节草升到台风，必过6個钟头以後就降回到强热带风暴。竹节草离开仔吕宋岛么，纔发现地形影响让箇台风中心乱脱哉。。因为竹节草箇辰光比范斯高结棍，故咾反过来让范斯高停勒东海里向。必过罗莎也形成哉，拿副热带高压拦勒外头；勒垃赤道反气旋引导底下，竹节草一路望东北跑，加速到时速40公里，经台湾以东海域到琉球群岛。

北上琉球起死回生
范斯高、竹节草、罗莎三台共舞，互相抢西南季风个水汽供应，外加竹节草跑到高空冷涡个东南面，原先个辐散通道畀冷涡堵脱，再碰着强烈垂直风切变，云畀箇风切变切唻精光，减弱交关。联合台风警报中心、香港天文台、台湾中央气象署、日本气象厅分别勒垃7月26号凌晨2点钟、3点半、早浪向8点钟、9点钟拿竹节草降到热带低气压。没赤道反气旋个引导仔么，竹节草速度一记头降下来，勒垃琉球群岛来来回回兜圈子。伊勒垃琉球群岛碰着个大气环境实梗恶劣，环流也崩溃哉，香港天文台勒垃当天夜里向7点45分拿竹节草降成低压区。

必过范斯高比竹节草还要早就变成低压区，还一路往西登陆哉，箇末弗用再互相抢来抢去哉。竹节草勒垃琉球群岛拿另外隻对流云团吃脱，死而复活。经过一夜天个整合，竹节草个对流勒垃7月27号重新爆发，保留有原先个低层环流中心。当天夜里向9点钟，日本气象厅最先拿伊升格成热带风暴，还是叫伊“竹节草”。箇辰光，副热带高压脊正式主导竹节草哪能跑，故咾竹节草再急转弯往西跑，经东海跑到华东沿岸。7月30号4点半，竹节草登陆浙江省舟山市朱家尖岛。16点40分前后，竹节草登陆上海市奉贤区。竹节草也是1949年到现在登陆上海个第13隻台风。21点钟，竹节草进仔江苏省。7月31号14点钟，竹节草以及跑到江苏省南京市哉。20点钟，竹节草勒垃安徽省马鞍山市，畀安徽100到220毫米个大暴雨。

8月1号23点钟，中央气象台停止编号。弗过残余环流还是畀华东地区带来强降水。

 影响 
 菲律宾 
当地發布个最高台风预警信号：四号风暴信号

菲律宾吕宋岛暴雨成灾，造成至少26死，接近130万户紧急疏散。

日本
当地發布个最高台风预警信号：

中国大陆

中国国家气象中心發布个最高台风预警信号：
7月28号下半天4点钟，国家防汛抗旱总指挥部针对上海、江苏、浙江、江西启动防汛防台风四级应急响应。中央气象台首席预报员陈涛表示，台风活动也对北方暴雨个强度、分布产生一定作用。

浙江
7月28号中午12点钟，浙江省防汛抗旱指挥部启动防台风Ⅳ级应急响应。7月29号提升到Ⅲ级。宁波、舟山两地沿海进入Ⅱ级防台应急响应，所有摆渡停航，水丄工程全面停工，施工船舶侪落实防台措施。7月29号夜里向到30号白天，宁波市出现暴雨到大暴雨，局部特大暴雨，慈溪市发布暴雨红色预警信号，除开宁海县，其余区县市侪同时发布台风、暴雨预警。

上海
上海中心气象台發布个最高台风预警信号：
上海市水文总站勒垃7月28号18点钟先发布黄浦江高潮位蓝色预警信号上海中心气象台勒垃夜里向8点钟发布台风蓝色预警信号。7月29号晚夜里向8点钟，升级成黄色预警信号。

上海部分航班、火车推迟或者取消，碧海金沙咾啥个沿海景区关脱。上海地铁2号线浦东1号2号航站楼站到凌空路站搭仔上海地铁16号线限速运行，摆渡停运。

浦东新区转移11万人，奉贤区转移1万3千人。

江苏
江苏省气象台發布个最高台风预警信号：
江苏省气象台勒垃7月29号8点35分发布台风蓝色预警信号，同一天9点30分开始启动全省防台风IV级应急响应。

苏州个内河水域（除开长江）个旅游船艇侪停脱，苏州园林闭门；8月2号凌晨4点25分，雨落唻太湖水位涨到3.80米，警戒水位，是今年太湖第1号洪水。

安徽
安徽省气象台發布个最高台风预警信号：

山东
山东省气象台發布个最高台风预警信号：

台湾
竹节草拿西南季风带得来，引发暴雨，台湾中央气象署叫伊“0728豪雨事件”。

香港
雖然竹節草一开始勒垃香港800公里警戒範圍里向，必过伊環流小，外加离香港越来越远，天文台勒垃7月23号表示对香港直接威脅弗大。必过竹節草到东海仔么，伊带得来个低壓槽，疊加熱帶氣旋范斯高个殘餘低壓，7月29号勒垃珠江口一帶落暴雨。29号上半日9点10分，天文台特谓發出黑色暴雨警告信號，，雨主要落勒香港島、九龍東、將軍澳、清水灣、南丫島等東南部地區，每小時雨量70到100毫米、累積雨量超過150毫米，市区淹脱交关地方。箇辰光正好早高峰，市民質疑箇啊是没「超前部署」。天文台回應表示暴雨个發展邪气快，隨機性强，用現今个科技去提早預測特定時段特定地方啊会得大雨还是有困难个。

 参考 

分类:2025年